text: Danmarks rigeste er den 129. rigeste i verden
  02 marts 2015 kl. 21.20
  Der er langt mellem de rigeste danskere og de rigeste på kloden.
  Danmarks rigeste mand er Lego-arvingen Kjeld Kirk Kristiansen fra Billund.
  Det fremgår af den nyeste liste over verdens rigeste, som er offentliggjort i det amerikanske finansmagasin Forbes, skriver TV2.
  Kjeld Kirk Kristiansen har ifølge Forbes en formue på 10,3 milliarder dollars.
  Han er med afstand den rigeste mand i Danmark.
  På andenpladsen er ejeren af Bestseller, Anders Holch Povlsen. Han er kun halv så rig som Kjeld Kirk Kristiansen. Anders Holch Povlsen har en formue på 5,5 milliarder dollars.
  Danmarks 3. rigeste er Lars Larsen fra JYSK med en formue på 3,9 milliarder dollars.
  Det lyder måske af mange penge, men der er langt til verdens allerrigeste. Kjeld Kirk Kristiansen er kun nummer 129 på listen.
  De tre rigeste mænd i verden er Bill Gates (Microsoft) med en formue på 79,2 milliarder dollars, USA, Carlos Slim Helu (telecom) med 77,1 milliarder, Mexico, og Warren Buffett (Berkshire Hathaway) med 72,7 milliarder, USA.
  